钦定古今图书集成/明伦汇编/氏族典/第079卷 > 吴芾
## 钦定古今图书集成/明伦汇编/氏族典/第079卷 > 吴芾

按《宋史吴芾传》：“芾字明可，台州仙居人。举进士第，迁
秘书省正字，与秦桧旧故。至是，桧已专政，芾退然如
未尝识，桧疑之，讽言者论罢，通判处、婺、越三郡。知处
州何溥荐芾，除监察御史，迁殿中侍御史，知婺州。孝
宗初即位，陛辞，陈为治先正其心，上嘉纳。知绍兴府，
权刑部侍郎，迁给事中，改吏部侍郎，以敷文阁直学”
士知临安府。内侍家僮殴伤酒家保，芾捕治之，权豪
侧目。执政议以芾使金，复除吏部侍郎，且议以龙大
渊为副。芾曰：“是可与言行事者邪？”语闻，得罢不行。下
迁礼部侍郎，力求去，提举太平兴国宫。时芾与陈俊
卿俱以刚直见忌，未几，俊卿亦引去。中书舍人阎安
中为孝宗言“二臣之去，非国之福。”起知太平州，历知
隆兴府。芾前后守六郡，各因其俗为宽猛，吏莫容奸，
民怀惠利。再奉太平祠，屡告老，以龙图阁直学士致
仕。后十年卒。自号湖山居士。